text: I I.
  Itaque exercere domi juventutem, & quanquam nullo adhuc hoste, belli artes docere princeps ei cura fuit. Unde mos per multa dehinc saecula optimo consilio observatus ad posteros abiit campestrium meditationum; quibus, in altissimâ etiam pace, ad armorum tractationem, & omnia militiae munia, idonea civium manus imbuebatur. Pax quippe sicut sanctè observanda est, tanquam semper mansura; ita castrensibus studiis exercenda est, velut quae facile & brevi in bellum sit exitura. Nam experiendo semper cognitum est, nomen pacis inter mortales potius existere quàm usum.